Η **Χάνα Άνταμς** (*Hannah Adams*, 2 Οκτωβρίου 1755 — 15 Δεκεμβρίου 1831) ήταν Αμερικανίδα συγγραφέας βιβλίων με θέματα συγκριτικής θρησκειολογίας και ιστορίας της πρώιμης περιόδου των ΗΠΑ. Υπήρξε η πρώτη γυναίκα στα χρονικά των ΗΠΑ που εργάσθηκε ως επαγγελματίας συγγραφέας. Η Χάνα ήταν μακρινή εξαδέλφη του δεύτερου Προέδρου των ΗΠΑ Τζον Άνταμς.

Η Άνταμς γεννήθηκε στο Μέντφηλντ της Μασαχουσέτης, κοντά στη Βοστώνη, και πέθανε στο Μπρούκλαϊν. Γονείς της ήταν οι Τόμας Άνταμς και Ελίζαμπεθ Κλαρκ, των οποίων η Χάνα ήταν το δεύτερο από τα 5 τέκνα. Υπήρξε μερικώς αυτοδίδακτη, καθώς ζούσε σε μια εποχή κατά την οποία μια μορφωμένη γυναίκα αποτελούσε σπάνιο φαινόμενο στη Νέα Αγγλία. Υποφέροντας με θέματα υγείας και συχνά υποχρεωμένη να καταφεύγει σε διάφορες ασχολίες για την επιβίωσή της, επεδίωξε ωστόσο με πείσμα τις μελέτες της. Ο πατέρας της, που είχει «βγάλει» το Κολέγιο Χάρβαρντ, διατηρούσε ένα μικρό κατάστημα, που πουλούσε μεταξύ άλλων και βιβλία. Επιπλέον, νοίκιαζε δωμάτια σε μερικούς φοιτητές της θεολογίας, από τους οποίους η Χάνα έμαθε ελληνικά και λατινικά, τα οποία αργότερα θα δίδασκε με τη σειρά της σε άλλους.

Το πρώτο έργο της Άνταμς, το *A View of Religions*, δημοσιεύθηκε το 1784 και σε δεύτερη επαυξημένη έκδοση το 1791. Τα χρήματα που της προσπόρισε αυτό το βιβλίο, όχι μόνο την έφεραν σε μια άνετη οικονομική κατάσταση, αλλά ξεπλήρωσαν και τα χρέη της, που είχαν συσσωρευθεί κατά την ασθένεια της ίδιας και της αδελφής της. Το 1799 δημοσίευσε το βιβλίο *Συνοπτική ιστορία της Νέας Αγγλίας* (*A Summary History of New-England*). Ωστόσο, συλλέγοντας υλικό για το έργο αυτό από παλιά χειρόγραφα, έβλαψε σοβαρά την όρασή της, σε σημείο που χρειάσθηκε να πληρώσει γραφιά για να ετοιμάσει το πρωτότυπο για το τυπογραφείο. Το πλέον «δουλεμένο» έργο της υπήρξε ωστόσο η *Ιστορία των Εβραίων* (1812), που εξετάζει τη χρονική περίοδο μετά την καταστροφή της Ιερουσαλήμ και ανατυπώθηκε το 1818 στο Λονδίνο. Ηλικιωμένη πλέον, έγραψε το *Letters on the Gospels* (1824) και άρχισε να γράφει μια αυτοβιογραφία (*A Memoir of Miss Hannah Adams*), η οποία εκδόθηκε μόνο μετά τον θάνατό της σε ηλικία 76 ετών. Εξαιτίας ίσως της ασθενικής της κράσεως, δεν παντρεύτηκε ποτέ.

Παραπομπές
----------

1. 1 2  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. data.bnf.fr/ark:/12148/cb12505123f. Ανακτήθηκε στις 10  Οκτωβρίου 2015.
2. 1 2  «Encyclopædia Britannica» (Αγγλικά) biography/Hannah-Adams. Ανακτήθηκε στις 9  Οκτωβρίου 2017.
3. 1 2  (Αγγλικά) *SNAC*. w63n2bbp. Ανακτήθηκε στις 9  Οκτωβρίου 2017.
4. 1 2 3 4 5 6  (Αγγλικά) *The Biographical Dictionary of America*. Βοστώνη. 1906.
5. ↑  «Adams, Hannah» (Αγγλικά)
6. 1 2  «American Women Historians, 1700s-1990s» Greenwood Publishing Group. Οκτώβριος 1996. ISBN-13 978-0-313-29664-2.
7. ↑  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. data.bnf.fr/ark:/12148/cb12505123f. Ανακτήθηκε στις 10  Οκτωβρίου 2015.
8. ↑  «Library of the World's Best Literature». *Library of the World's Best Literature*. 1897.
9. ↑  «American Women Writers» (Αγγλικά) 1979.
10. ↑  Ανακτήθηκε στις 23  Μαΐου 2019.
11. ↑  «Adams, Hannah (1755–1831)». *Women in World History: A Biographical Encyclopedia*. Gale Research Inc. Αρχειοθετήθηκε από το πρωτότυπο στις 29 Μαρτίου 2015. Ανακτήθηκε στις 8 Ιανουαρίου 2013. (απαιτείται συνδρομή)
12. ↑  Adams & Lee 1832, σελ. 1-.
13. ↑  Bacon 1902, σελ. 416-420.
14. ↑  Puy 1896, σελ. 86-87.
15. ↑  Adams & Lee 1832, σελ. 1, 2.

Εξωτερικοί σύνδεσμοι
--------------------

* «Hannah Adams» Αρχειοθετήθηκε 2016-03-27 στο Wayback Machine. Sheola, Noah Boston Athenaeum Authors, ανακτήθηκε στις 10 Ιουλίου 2016.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 76421695
* LCCN: n82218674
* ISNI: 0000 0000 8156 5978
* GND: 129676551
* BNF: cb12505123f (data)
* BIBSYS: 90737765
* CiNii: DA07348905

 |

 |